Diari Oficial de la Generalitat Valenciana


Sumari del DOGV 7891, del 08-10-2016 (2016/7845)

DECRET 132/2016, de 7 d'octubre de 2016, del Consell, mitjançant el qual es crea la Distinció de la Generalitat al mèrit per accions a favor de la igualtat i per una societat inclusiva.
-----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/10/07/132/dof/vci/html**

### Dades del document

Número de DOGV
:   7891

Data del DOGV
:   08-10-2016

Secció del DOGV
:   I. DISPOSICIONS GENERALS

Número del document
:   2016/7845


Data del document
:   07-10-2016

Organisme emissor
:   Presidència de la Generalitat

Tipus de document
:   Decret

Descriptors 

:   * Vicepresidència i Conselleria d'Igualtat i Polítiques Inclusives
    * legislació

DECRET 132/2016, de 7 d'octubre de 2016, del Consell, mitjançant el qual es crea la Distinció de la Generalitat al mèrit per accions a favor de la igualtat i per una societat inclusiva. [2016/7845]  
PREÀMBUL  
  
La Generalitat, en exercici del seu autogovern, i des de la recuperació de l'autonomia política ha anat creant un elenc de distincions i reconeixements.  
Aquestes distincions i premis s'han consolidat progressivament. I suposen un reconeixement del conjunt de la societat i de les seues institucions representatives a les persones, entitats, empreses i col·lectius la trajectòria dels quals repercuteix en la qualitat de la democràcia, del debat social, de la investigació científica, del desenvolupament cultural i econòmic, i de la convivència, entre altres factors. El Consell expressa així, cada any, un sentiment social i cívic àmpliament compartit.  
El compromís social o el servei a la societat han estat àmbits objecte de reconeixement singular en la concessió anual d'aquestes distincions. No obstant això, un món globalitzat on les bretxes de desigualtat creixen i exigeixen de projectes vitals i polítiques orientades inequívocament no solament a pal·liar-les, sinó a reduir-les i remoure les causes que les generen, aconsella que els reconeixements d'aquesta labor es consoliden.  
Per tot això, és moment de crear una distinció específica destinada al reconeixement exprés i singular de les accions i les trajectòries de persones o entitats, en l'àmbit de la lluita per la igualtat, per la consecució d'una societat inclusiva i per la visibilitat de la diversitat social.  
  
En conseqüència, a proposta de la vicepresidenta i consellera d'Igualtat i Politiques Inclusives, prèvia deliberació del Consell en la seua reunió del 7 d'octubre de 2016,  
  
DECRETE  
  
Article 1. Objecte  
Es crea la Distinció de la Generalitat al mèrit per accions a favor de la igualtat i per una societat inclusiva, la finalitat de la qual és el reconeixement de la trajectòria, les accions i els projectes d'aquelles persones o entitats que destaquen pel seu treball, vocació o compromís en la lluita lluita per la igualtat, per la consecució d'una societat inclusiva i per la visibilitat de la diversitat social.  
  
Article 2. Requisits  
1. Podran rebre la Distinció de la Generalitat al mèrit per accions a favor de la igualtat i per una societat inclusiva aquelles persones que tinguen la condició política de valencianes o que, sense tenir-la, tinguen relació amb la Comunitat Valenciana o desenvolupen en ella la major part de la seua acció.  
2. També podran rebre aquesta distinció entitats, tant públiques com privades, que tinguen seu a la Comunitat Valenciana o desenvolupen en ella part substancial de la seua activitat.  
  
Article 3. Atorgament  
1. La Distinció de la Generalitat al mèrit per accions a favor de la igualtat i per una societat inclusiva s'atorgarà, a proposta de qui ocupe la Presidència de la Generalitat, mitjançant decret del Consell.  
  
2. La iniciativa del seu atorgament podrà partir de les persones titulars de qualsevol conselleria o de les entitats del tercer sector amb implantació a la Comunitat Valenciana.  
  
Article 4. Lliurament  
La distinció es lliurarà en l'acte públic institucional de celebració del Dia de la Comunitat Valenciana, el 9 d'octubre de cada any, tret que, per causa justificada, es determine una altra data.  
Article 5. Acreditació i registre  
El decret de concessió es publicarà en el Diari Oficial de la Comunitat Valenciana i s'inscriurà en el Llibre d'Honors i Distincions de la Generalitat.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor el mateix dia de la seua aprovació.  
  
València, 7 d'octubre de 2016  
  
El president de la Generalitat,  
Ximo Puig i Ferrer  
  
La vicepresidenta i consellera d'Igualtat i Polítiques Inclusives,  
Mónica Oltra Jarque


Còpia Permalink ELI